**LIETUVOS RESPUBLIKOS VYRIAUSYBĖ**

**N U T A R I M A S**

**DĖL ŽEMĖS NUOMOS MOKESČIO UŽ VALSTYBINĖS ŽEMĖS SKLYPŲ NAUDOJIMĄ**

2003 m. lapkričio 10 d. Nr. 1387

Vilnius

Vadovaudamasi Lietuvos Respublikos civilinio kodekso (Žin., 2000, Nr. [74-2262](https://www.e-tar.lt/portal/lt/legalAct/TAR.8A39C83848CB)) 6.552 straipsniu ir Lietuvos Respublikos žemės reformos įstatymo (Žin., 1991, Nr. [24-635](https://www.e-tar.lt/portal/lt/legalAct/TAR.075D49C59279); 1997, Nr. [69-1735](https://www.e-tar.lt/portal/lt/legalAct/TAR.0EF9122D15BE); 2000, Nr. [56-1649](https://www.e-tar.lt/portal/lt/legalAct/TAR.AE90D023124C); 2001, Nr. [71-2524](https://www.e-tar.lt/portal/lt/legalAct/TAR.7A3423ED809B); 2003, Nr. [38-1660](https://www.e-tar.lt/portal/lt/legalAct/TAR.98F77FD16B34)) 22 straipsniu, Lietuvos Respublikos Vyriausybė nutaria:

Nustatyti, kad:

1. Valstybinės žemės sklypų naudotojai, kuriems žemės sklypai suteikti teisės aktų nustatyta tvarka arba kuriems žemę administruojančių institucijų sprendimais leista žeme naudotis žemės reformos metu, už naudojimąsi žeme iki nuomos ar pirkimo-pardavimo sutarčių sudarymo moka žemės nuomos mokestį, išskyrus už žemę, perduotą naudotis panaudai.

2. Žemės nuomos mokesčio tarifas metams yra ne mažesnis kaip 1,5 procento ir ne didesnis kaip 4 procentai žemės vertės.

3. Savivaldybės, kurios teritorijoje yra naudojami valstybinės žemės sklypai, taryba nustato konkretų žemės nuomos mokesčio tarifą ir apie tai informuoja valstybinės žemės sklypų naudotojus.

4. Žemės vertė, nuo kurios skaičiuojamas žemės nuomos mokestis, apskaičiuojama pagal Žemės įvertinimo metodiką, patvirtintą Lietuvos Respublikos Vyriausybės 1999 m. vasario 24 d. nutarimu Nr. 205 (Žin., 1999, Nr. [21-597](https://www.e-tar.lt/portal/lt/legalAct/TAR.AC2A82F8157F); 2002, Nr. [102-4574](https://www.e-tar.lt/portal/lt/legalAct/TAR.013C9C07363B)).

5. Savivaldybės, kurios teritorijoje yra naudojami valstybinės žemės sklypai, vykdomoji institucija apskaičiuoja fiziniams asmenims žemės nuomos mokesčio dydį ir apie tai juos informuoja.

6. Juridiniai asmenys, naudojantys valstybinės žemės sklypus, pagal pateiktus kadastro duomenis patys apskaičiuoja žemės nuomos mokesčio dydį.

7. Savivaldybės, kurios teritorijoje yra naudojami valstybinės žemės sklypai, taryba nustato žemės nuomos mokesčio mokėjimo terminus ir apie tai informuoja valstybinės žemės sklypų naudotojus.

8. Savivaldybių tarybos savo biudžeto sąskaita turi teisę mažinti žemės nuomos mokestį arba visai nuo jo atleisti.

9. Kadastro duomenys apie naudojamus valstybinės žemės sklypus pateikiami savivaldybėms ir juridiniams asmenims Lietuvos Respublikos Vyriausybės 2003 m. lapkričio 4 d. nutarimo Nr. 1373 „Dėl Kadastro duomenų, kurių reikia nekilnojamojo turto mokesčiams apskaičiuoti ir kitiems tikslams, rengimo, teikimo ir atsiskaitymo už juos taisyklių patvirtinimo“ (Žin., 2003, Nr. [105-4717](https://www.e-tar.lt/portal/lt/legalAct/TAR.9B9F03ACE49B)) nustatyta tvarka.

MINISTRAS PIRMININKAS ALGIRDAS BRAZAUSKAS

FINANSŲ MINISTRĖ DALIA GRYBAUSKAITĖ